text: Dødsbilist skal blive i fængslet
  04 september 2013 kl. 15.13
  20-årig mand skal af hensyn til retsfølelsen blive i fængslet på grund af trafikdrab på strand på Rømø. Han skal være fængslet til sagen behandles den 30. september.
  Den 20-årige sad bag rattet i en bil, der væltede på Lakolk Strand på Rømø tidligere på sommeren. I bilen var fire passagerer. En af dem døde i ulykken.
  Anklagemyndigheden havde fået det indtryk, at den 20-årige mand ville erkende sig skyldig i sigtelsen for uagtsomt manddrab. Derfor skulle sagen efter planen have kørt som tilståelsessag onsdag.
  Tirsdag meddelte Syd- og Sønderjyllands Politi, at den 20-årige alligevel ikke ville tilstå, men at han erkendte de faktiske omstændigheder i sagen.
  Derfor skal sagen nu behandles ved en domsmandsret i Sønderborg. Det retsmøde er planlagt til den 30. september.
  Onsdagens retsmøde blev dog afholdt alligevel. Fristen for den 
  20-åriges varetægtsfængsling var nemlig udløbet, og derfor skulle retten tage stilling til, hvorvidt han skulle blive bag tremmer.
  Dommeren i Sønderborg vurderede, at der foreligger en særlig bestyrket mistanke om, at den 20-årige er skyldig i uagtsomt manddrab, og at hensynet til befolkningens retsfølelse begrunder en fortsat fængsling.
  Den 20-årige skal dermed blive bag tremmer frem til behandlingen af sagen den 30. september.
  